PRILOGA I

Odlok ministra za gospodarstvo, kmetijstvo in inovacije z dne dd. mm. 2012, ref. …, o omejitvi dostopa v skladu s členom 20 Zakona o ohranjanju narave iz leta 1998 (Natuurbeschermingswet) do območij Natura 2000, ki zajemata obalno območje Severnega morja in območje Vlakte van de Raan

MINISTER ZA GOSPODARSTVO, KMETIJSTVO IN INOVACIJE JE –

v dogovoru z ministrom za infrastrukturo in okolje ter ministrom za obrambo;

ob upoštevanju člena 20(1) in (2) Zakona o ohranjanju narave iz leta 1998 (Natuurbeschermingswet 1998), v skladu s katerim je dostop do naslednjih izrecno navedenih območij omejen, ker je to nujno za zaščito okoljske vrednosti zadevnih območij.

Uvod

Člen 20(1) Zakona o ohranjanju narave iz leta 1998 določa, da lahko pokrajinski izvršilni organi omejijo dostop do celotnega območja Natura 2000 ali njegovega dela, če je to nujno za zaščito okoljske vrednosti.

Člen 20(2) Zakona o ohranjanju narave iz leta 1998 določa, da vlogo organa iz odstavka (1) opravlja minister za gospodarstvo, kmetijstvo in inovacije v dogovoru z našim drugim ministrom, če območje iz odstavka (1) v celoti ali delno upravlja naš minister ali eden od naših drugih ministrov ali se upravlja v imenu tega ministra. V tem primeru se „naš drugi minister“ nanaša na ministra za infrastrukturo in okolje ter ministra za obrambo.

V dogovoru z navedenima ministroma je bil sprejet naslednji odlok.

V skladu s členom 20(3) Zakona o ohranjanju narave iz leta 1998 na celotnem območju Natura 2000 ali njegovem delu ni dovoljena navzočnost človeka, če je to v nasprotju z omejitvami iz odstavkov (1) in (2).

Člen 20(4) Zakona o ohranjanju narave iz leta 1998 določa, da se prepoved iz odstavka (3) ne uporablja za lastnike območij Natura 2000.

Omejiti je treba dostop do številnih podobmočij znotraj območij Natura 2000 na obalnem območju Severnega morja in območju Vlakte van de Raan. Dostop se omeji zaradi doseganja ciljev Natura 2000 iz direktiv (EGS) št. 79/409 in št. 92/43 ter izvajanja sporazuma o ribiških ukrepih na zaščitenih območjih Severnega morja (akkoord Visserijmaatregelen Beschermde Gebieden Noordzee; v nadaljnjem besedilu: VIBEG). Dodatne informacije so navedene v pojasnilih k temu odloku.

Ta odlok je bil priglašen Evropski komisiji, ker se bo uporabljal tudi za tuja ribiška plovila. Takšna priglasitev je s pravnega vidika nujna, da se omogoči uporaba teh predpisov za tuja ribiška plovila v okviru skupne evropske ribiške politike. Na enak način je bil priglašen tudi instrument dovoljenj, da se bo lahko v prihodnje uporabljal za ribolov, ki ne vključuje ribolova z vlečno mrežo z gredjo –

SPREJEL NASLEDNJI ODLOK:

Člen 1

V tem odloku se uporabljajo naslednje opredelitve pojmov:

Načrt za upravljanje: Načrt za upravljanje iz člena 19(b) Zakona o ohranjanju narave iz leta 1998.

Najboljše razpoložljive tehnike in ribolovne prakse: Preskušene ribolovne metode in sistemi za upravljanje ribolova, ki jih pristojni organ v zadevnem času sprejme kot najboljše tehnike, ob upoštevanju vidikov, kot so ekologija, okolje (poraba goriva), varnost in/ali dobro počutje živali.

Pristojni organ: Ministrstvo za gospodarstvo, kmetijstvo in inovacije ali njegov pravni naslednik.

Ribolov na morskem dnu: Vse vrste ribolova, ki vplivajo na morsko dno, vključno z ribolovom z vlečno mrežo s prepletenimi plašilnimi verigami, ribolovom kozic in nabiranjem školjk.

Ribolov z ročno ribiško vrvico: Rekreativni ali komercialni ribolov, pri katerem se uporabljajo ribiška palica, škripci, ribiška vrvica in vaba.

Naprava za zajemanje mladih školjk: Plavajoče ali drugo ribolovno orodje, ki je namenjeno rednemu nabiranju mladih školjk in je zasidrano ali pritrjeno na morsko dno ter vključuje mrežo ali drug material, ki zagotavlja podlago, na katero se lahko pritrdijo ličinke školjk.

Raziskovalna območja: Območja, na katerih se izvajajo ali se bodo izvajale raziskave, ki jih je odobrila vlada, o vplivu ribolova na morsko dno ter njegovo rastlinstvo in živalstvo ter o alternativnih ribolovnih metodah. Te raziskave bodo praviloma izvajala nizozemska plovila.

Ribolov z vlečno mrežo: Ribolov, pri katerem se uporablja vlečna mreža, ne glede na to, kako je opremljena (na primer s prepletenimi plašilnimi verigami, tuljavami ali vlečnimi mrežami z uporabo električnega toka).

Plovila: Vsa plovila, vključno z neizpodrivnimi plovili in vodnimi letali, ki se uporabljajo kot sredstvo za prevoz ljudi in/ali blaga po vodi ali so primerni za tako uporabo.

Spremenljivi koridor: Morska plovna pot, katere širina in lokacija sta spremenljivi.

Pritrjeno ribolovno orodje: Kogoli, škatle za jegulje, zabodne mreže, mreže s trnki, stoječe precejalne mreže, potegalke ali katero koli drugo pritrjeno orodje, ki ni namenjeno nabiranju školjk.

Dovoljenje: Dovoljenje, potrebno za izvajanje posebne dejavnosti v skladu z domačo zakonodajo. Pristojni organi lahko nacionalno ali tujo fizično ali pravno osebo, ki želi izvajati takšno dejavnost, neposredno ali prek trgovinske organizacije določijo za imetnika dovoljenja, če pristojni organi zadevno dejavnost pod določenimi pogoji štejejo za dopustno v skladu z veljavno zakonodajo.

Sporazum VIBEG: Sporazum VIBEG, ki je bil parlamentu predložen v dopisu z dne 15. decembra 2011 (spodnji dom, 2011–2012, 29675, št. 140).

Ribištvo ali ribolov: Dajanje ribolovnega orodja v vodo, postavitev ribolovnega orodja v vodi, dviganje ali izvlek z ribolovnim orodjem ali katero koli drugo prizadevanje, da bi se iz vode zajele:

ribe, njihovi deli ali ikre;

školjke ali njihovi deli, ličinke školjk ali mlade školjke;

morske zvezde ali koralne alge.

Ribiška plovila: Plovila vseh narodnosti, ki se lahko neposredno ali posredno uporabljajo za ribolov.

Ribolovno orodje: Vsa oprema, primerna za ribolov.

Območja: Jasno opredeljeni predeli, območja I, II in III znotraj območja Natura 2000, ki zajema obalno območje Severnega morja, kot so označena s koordinatami v prilogi k temu odloku.

Člen 2

Dostop do območja I znotraj območja Natura 2000, ki zajema obalno območje Severnega morja, je omejen tako, da je na teh območjih ali nad njimi vse leto prepovedano izvajanje kakršnih koli dejavnosti, razen dejavnosti, navedenih v nadaljevanju:

a) v zvezi z ribolovom: — ribolov z vlečno mrežo, potreben za raziskave na raziskovalnih območjih;

b) v zvezi z nabiranjem školjk: — školjke se lahko nabirajo do 1. januarja 2014, vendar le med 1. aprilom in 1. novembrom ter le na koncesijskih območjih, ki se uporabljajo do navedenega datuma;

c) v zvezi s polaganjem in vzdrževanjem kablov in cevovodov: — polaganje kablov in cevovodov ter njihovo vzdrževanje, če je to dovoljeno v skladu z Zakonom o ohranjanju narave; — od 1. novembra do 1. aprila je vzdrževanje kablov in cevovodov dovoljeno le v izrednih okoliščinah ali drugih nujnih primerih po predhodni odobritvi pristojnega organa in v skladu z morebitnimi posebnimi določbami;

d) v zvezi s plovili: — brez poseganja v točko (a) je obalno območje Severnega morja do priprave načrta za upravljanje vse leto dostopno za vsa plovila, vendar ne za namene ribolova, pri čemer mora biti njihovo ribolovno orodje zloženo tako ali mora biti v takšnem stanju, da ga ni mogoče takoj uporabiti; — predeli na območju I, razen predela v bližini mesta Petten, so dostopni le med 1. aprilom in 1. novembrom, in sicer za vsa plovila, vendar ne za namene ribolova, pri čemer mora biti njihovo ribolovno orodje zloženo tako ali mora biti v takšnem stanju, da ga ni mogoče takoj uporabiti. Prepoved tranzita med 1. novembrom in 1. aprilom bo začela veljati na datum sprejetja načrta za upravljanje; — vsa plovila bodo imela vse leto pravico do tranzita blizu obale le na predelu na območju I v bližini mesta Petten, vendar ne za namene ribolova, pri čemer mora biti njihovo ribolovno orodje zloženo tako ali mora biti v takšnem stanju, da ga ni mogoče takoj uporabiti; — od sprejetja načrta za upravljanje bo od 1. novembra do 1. aprila dovoljen dostop za plovila, ki prevažajo pesek, in sicer prek spremenljivega koridorja, katerega natančna lokacija bo odvisna od lokacije območja pridobivanja in nasipavanja peska ter prisotnosti jat črnih rac. Položaj spremenljivega koridorja se določi po posvetovanju s pristojnim organom in ob upoštevanju načela, da je plovna razdalja med območjem pridobivanja in nasipavanja peska čim krajša, pri čemer se v zvezi z jatami črnih rac upošteva razdalja 1 500 metrov; — ladijski promet (tranzitni) v delu, ki se prekriva s plovnimi potmi, označenimi z bojami (ali plovnimi potmi, ki še niso označene z bojami), in v zvezi s predelom na območju I ob otokih Rottum, če se zadevni del prekriva z območjem iz pogodbe Eems-Dollart;

e) v zvezi z zračnim prometom: — civilni zračni promet na višini nad 300 metrov v skladu s kodeksom ravnanja o odgovornem letenju („Gedragscode verantwoord vliegen“), nad 450 metri pa takoj, ko se bo to zakonsko zahtevalo.

Člen 3

Dostop do območja II znotraj območja Natura 2000, ki zajema obalno območje Severnega morja, je omejen tako, da so na teh predelih vse leto prepovedani ribolov na morskem dnu in druge dejavnosti, ki vplivajo na morsko dno, razen dejavnosti, navedenih v nadaljevanju:

a) v zvezi z ribolovom: — na predelu na območju II v bližini mesta Petten: ribolov z vlečnimi mrežami z uporabo električnega toka do 1. januarja 2016; — ribolov kozic: do 1. januarja 2014 na podlagi dovoljenja, ki je v skladu z Zakonom o ohranjanju narave veljavno v času sprejetja tega odloka; — ribolov kozic: od 1. januarja 2015, če to dopušča dovoljenje v skladu z Zakonom o ohranjanju narave; — pelagični ribolov, pri katerem se uporablja ribolovno orodje, ki ga ni mogoče uporabiti tudi za ribolov na morskem dnu; — ribolov z ročno ribiško vrvico; — ribolov s pritrjenim orodjem; — naprave za zajemanje mladih školjk;

b) v zvezi z nabiranjem školjk: — školjke se lahko nabirajo do 1. januarja 2014 na podlagi dovoljenja, ki je v skladu z Zakonom o ohranjanju narave veljavno v času sprejetja tega odloka, vendar le na koncesijskih območjih, ki se uporabljajo do navedenega datuma; — nabiranje školjk v predelih krajev Stortemelk in Razende Bol na območju II po 1. januarju 2014 na podlagi dovoljenja v skladu z Zakonom o ohranjanju narave;

c) v zvezi s polaganjem in vzdrževanjem kablov in cevovodov: — polaganje kablov in cevovodov ter njihovo vzdrževanje na podlagi dovoljenja v skladu z Zakonom o ohranjanju narave; — od 1. novembra do 1. aprila je vzdrževanje kablov in cevovodov dovoljeno le v izrednih okoliščinah ali drugih nujnih primerih po predhodni odobritvi pristojnega organa in v skladu z morebitnimi posebnimi določbami;

d) v zvezi s plovili: — tranzit in sidranje plovil.

Člen 4

Dostop do območja III znotraj območja Natura 2000, ki zajema obalno območje Severnega morja, je omejen tako, da so na tem območju vse leto prepovedani ribolov na morskem dnu in druge dejavnosti, ki vplivajo na morsko dno, razen dejavnosti, navedenih v nadaljevanju:

a) v zvezi z ribolovom: — ribolov v skladu z najboljšimi razpoložljivimi tehnikami in ribolovnimi praksami; — ribolov kozic do 1. januarja 2014 na podlagi dovoljenja, ki je v skladu z Zakonom o ohranjanju narave veljavno v času sprejetja tega odloka, po tem datumu pa na podlagi dovoljenja v skladu z Zakonom o ohranjanju narave; — ribolov z vlečno mrežo s prepletenimi plašilnimi verigami do 1. januarja 2014 v predelih na območju III v bližini krajev Petten in Eierlandsegat; — nabiranje školjk, razen koritnic, v predelu ob otoku Ameland na območju III, če je to urejeno z dovoljenjem v skladu z Zakonom o ohranjanju narave ali določeno v načrtu za upravljanje; — pelagični ribolov, pri katerem se uporablja ribolovno orodje, ki ga ni mogoče uporabiti tudi za ribolov na morskem dnu; — ribolov z ročno ribiško vrvico; — ribolov s pritrjenim orodjem; — naprave za zajemanje mladih školjk;

b) v zvezi z nabiranjem školjk: — školjke se lahko nabirajo do 1. januarja 2014 na podlagi dovoljenja, ki je v skladu z Zakonom o ohranjanju narave veljavno v času sprejetja tega odloka, vendar le na koncesijskih območjih, ki se uporabljajo do navedenega datuma; — nabiranje školjk v predelu severno od kraja Schiermonnikoog na območju III po 1. januarju 2014 na podlagi dovoljenja v skladu z Zakonom o ohranjanju narave;

c) v zvezi s polaganjem in vzdrževanjem kablov in cevovodov: — polaganje kablov in cevovodov ter njihovo vzdrževanje na podlagi dovoljenja v skladu z Zakonom o ohranjanju narave; — od 1. novembra do 1. aprila je vzdrževanje kablov in cevovodov dovoljeno le v izrednih okoliščinah ali drugih nujnih primerih po predhodni odobritvi pristojnega organa in v skladu z morebitnimi posebnimi določbami;

d) v zvezi s plovili: — tranzit in sidranje plovil.

Člen 5

Za vse vrste ribolova je dovoljen celoletni dostop do delov območja Natura 2000 na obalnem območju Severnega morja zunaj območij I, II in III, kot so navedena v členih 2, 3 in 4, pod pogojem, da je bilo pridobljeno dovoljenje v skladu z Zakonom o ohranjanju narave ali da je zadevna vrsta ribolova vključena v načrt za upravljanje, pri čemer je ribolov z vlečno mrežo s prepletenimi plašilnimi verigami dovoljen najpozneje do 1. januarja 2016.

Člen 6

Dostop do območja Natura 2000 Vlakte van de Raan ni omejen, razen za dejavnosti, navedene v nadaljevanju, za katere je dostop dovoljen od 1. januarja 2013 v skladu z določenimi omejitvami:

— ribolov z vlečno mrežo na raziskovalnih območjih, vendar le, če je ta potreben za izvajanje raziskav;

— ribolov z vlečno mrežo s prepletenimi plašilnimi verigami, vendar le na podlagi dovoljenja v skladu z Zakonom o ohranjanju narave in najpozneje do 1. januarja 2016;

— nabiranje školjk, ribolov s pritrjenim orodjem in naprave za zajemanje mladih školjk, če je to urejeno z dovoljenjem v skladu z Zakonom o ohranjanju narave ali določeno v načrtu za upravljanje;

— druge oblike komercialnega ribolova na podlagi dovoljenja v skladu z Zakonom o ohranjanju narave ali če je to določeno v ustreznem načrtu za upravljanje.

Člen 7

Če se raziskave na raziskovalnih območjih končajo pred 1. januarjem 2016, se začnejo namesto omejitev za raziskovalna območja pred tem datumom ponovno uporabljati omejitve dostopa za ustrezno območje I, II ali III.

Člen 8

Komercialna ribiška plovila, ki so dolga 12 metrov ali več, so na območjih Natura 2000, ki zajemata obalno območje Severnega morja in območje Vlakte van de Raan, kjer je to ustrezno, pod nadzorom aktivirane in delujoče sledilne naprave, ki izpolnjuje vsaj zahteve na evropski ravni.

Člen 9

V skladu s členom 20(4) Zakona o ohranjanju narave iz leta 1998 se omejitve celoletnega dostopa iz tega odloka ne uporabljajo za dostop v zvezi z izvajanjem obveznosti države, ne glede na to, ali pri tem sodelujejo državna plovila in ali država za izvedbo teh obveznosti pooblasti druga plovila, kadar je to potrebno za namene upravljanja in vzdrževanja, označevanja, spremljanja, reševanja, inšpekcijskih pregledov, nadzora, preiskave ali obrambe.

Člen 10

Ta odlok začne veljati dan po objavi v Uradnem listu in velja do 1. januarja 2016.

Člen 11

V primerih, v katerih se zahteva dovoljenje in so bile zadevne dejavnosti že ocenjene v postopku izdaje dovoljenj nizozemskim imetnikom dovoljenj, lahko tuji ribiči izpolnijo to zahtevo glede dovoljenja prek postopka priglasitve.

Ugovori

V skladu z Zakonom o splošnem upravnem postopku (Algemene wet bestuursrecht) lahko zainteresirane strani predložijo pisni ugovor na ta odlok. Tak ugovor se vloži v šestih tednih od objave tega odloka v Uradnem listu in pošlje na naslov:

Minister za gospodarstvo, kmetijstvo in inovacije Dienst Regelingen (sektor za pravno ureditev) Afdeling Recht & Rechtsbescherming (oddelek za pravo in pravno varstvo) Postbus 20401 2500 EK ‚s Gravenhage

Ugovor je podpisan in vključuje vsaj:

a. ime in naslov vlagatelja ugovora;

b. datum;

c. opis odloka, zoper katerega se vlaga ugovor, in

d. razloge za ugovor.

Objava in vpogled javnosti

Ta odlok se objavi v Uradnem listu ter na spletni strani Ministrstva za gospodarstvo, kmetijstvo in inovacije. Izvode tega odloka, vključno z njegovimi prilogami, lahko tudi po telefonu zahtevate pri Oddelku za regionalno in prostorsko gospodarsko politiko Ministrstva za gospodarstvo, kmetijstvo in inovacije (pristojna oseba: A. de Noord, A.deNoord@mineleni.nl).

Podpis(i)

Na podlagi mandatnega odloka „Besluit mandaat, volmacht en machtiging voor het directoraat-generaal voor Natuur en Regio van het Ministerie van Economische Zaken, Landbouw en Innovatie 2012“ je vodja Oddelka za regionalno in prostorsko gospodarsko politiko pooblaščen za podpisovanje dokumentov v zvezi z odločitvami v imenu ministra za gospodarstvo, kmetijstvo in inovacije, kot določa člen 20(2) Zakona o ohranjanju narave iz leta 1998. Ta odlok je pripravljen na zgoraj navedeni podlagi.

Minister za gospodarstvo, kmetijstvo in inovacije

Pojasnila

Območja Natura 2000

Varstvo naravnih rezervatov in vrst, ki te rezervate naseljujejo, zakonsko ureja Zakon o ohranjanju narave iz leta 1998. Obalno območje Severnega morja in območje Vlakte van de Raan imata posebno okoljsko vrednost, zato sta v oddelku 10(a) Zakona o ohranjanju narave iz leta 1998 določeni kot območji Natura 2000. Odlok o določitvi zadevnih območij vsebuje cilje ohranjanja za habitate in vrste, zaščitene v skladu z evropskima direktivama o pticah in habitatih.

Določitev obalnega območja Severnega morja kot območja Natura 2000

Takratni minister za kmetijstvo, naravo in kakovost hrane je z odlokom z dne 25. februarja 2009, ref. DRZO/2008-007 (Uradni list 2009,38) „obalno območje Severnega morja“ določil kot območje posebnega varstva v skladu z direktivama o pticah in habitatih.

Minister za kmetijstvo in zunanjo trgovino je predhodni odlok z dne 25. februarja 2009 spremenil z odlokom z dne 14. marca 2011 (Uradni list 2011, 4458). Z odlokom z dne 14. marca 2011 je bila spremenjena predhodna določitev obalnega območja Severnega morja kot območja posebnega varstva v skladu z direktivama o pticah in habitatih. S tem odlokom so spremenjene meje območja in prilagojeni cilji ohranjanja.

Za ta odlok so zlasti pomembni naslednji cilji ohranjanja:

H1110_B Peščena obrežja, stalno prekrita s tanko plastjo morske vode

Cilj: ohranjanje območja in izboljšanje kakovosti habitatnega tipa H1110 na obalnem območju Severnega morja (podtip B)

Obalno območje Severnega morja je za habitatni tip H1110_B najpomembnejše območje na Nizozemskem, saj se več kot polovica določenih območij tega podtipa nahaja znotraj obalnega območja Severnega morja.

Relativna pomembnost tega habitatnega tipa za Evropo je ocenjena kot zelo visoka.

Podtip stalno poplavljenih peščenih obrežij (podtip B) se nahaja v zunanjih deltah blizu zaliva. Nacionalno stanje ohranjenosti tega podtipa je nekoliko neugodno.

A001 Rdečegrli slapnik

Cilj: ohranjanje območja in kakovosti habitata, da se ohrani populacija

Populacije rdečegrlega slapnika imajo mednarodni in velik nacionalni pomen. Ta vrsta se na zadevnem območju prehranjuje. Porazdelitev rdečegrlih slapnikov na Nizozemskem je v veliki meri omejena na obalna območja Severnega morja. Na opredeljenem obalnem območju Severnega morja se v zunanjih deltah med Waddenskimi otoki, kjer se ribolov izvaja na stičišču različnih vodnih teles, pogosto zadržujejo številčne jate ptic. Pri rednih štetjih je ta vrsta slabo zastopana, vendar se v zadnjem času število ptic v državi povečuje. Ker zadostuje ohranjanje trenutnih razmer, na nacionalni ravni ni bil določen noben cilj za obnovo okolja.

A002 Polarni slapnik

Cilj: ohranjanje območja in kakovosti habitata, da se ohrani populacija

Polarni slapnik ima velik nacionalni pomen. Ta vrsta se na zadevnem območju prehranjuje. Porazdelitev polarnih slapnikov na Nizozemskem je osredotočena na obalna območja Severnega morja. Skupno število in trend (in s tem tudi stanje ohranjenosti) nista znana zaradi majhnega števila ptic in zamenjav z veliko pogostejšim rdečegrlim slapnikom. Ker zadostuje ohranjanje trenutnih razmer, na nacionalni ravni ni bil določen noben cilj za obnovo okolja.

A062 Rjavka (Aythya marila)

Cilj: ohranjanje območja in kakovosti habitata, da se ohrani populacija

Ta vrsta se na zadevnem območju prehranjuje. Sredi devetdesetih let 20. stoletja je bilo na obalnem območju Severnega morja zabeleženo razmeroma veliko število ptic, ki se je večinoma ujemalo z zmanjšanjem števila ptic na območjih jezera IJsselmeer in Waddenskega morja. Na podlagi primerjave z razmerami v zvezi z gago je mogoče sklepati, da obalno območje Severnega morja služi kot zatočišče v primeru pomanjkanja hrane na omenjenih območjih, vendar so podatki z obalnega območja Severnega morja omejeni. Zadostuje ohranjanje trenutnih razmer; verjetni vzrok izredno slabega nacionalnega stanja ohranjenosti ni povezan s tem območjem.

A063 Gaga

Cilj: ohranjanje območja in kakovosti habitata z zmogljivostjo povprečne populacije 26 200 ptic (štetje sredi zime).

Gage imajo mednarodni in velik nacionalni pomen. Ta vrsta se na zadevnem območju prehranjuje. Zlasti kadar leta pomanjkanja hrane v Waddenski regiji sovpadajo z leti, ko na obalnem območju Severnega morja uspevajo druge školjke, kot so koritnice, se razmeroma veliko gag prehranjuje na obalnem območju Severnega morja. Zmanjšanje števila gag na obalnem območju Severnega morja v zadnjem času je lahko znak izboljšanja razmer glede hrane v Waddenski regiji, vendar trend populacije še ne kaže nobenega takšnega izboljšanja. Ker je prisotnost gag na obalnem območju Severnega morja verjetno povezana s slabimi razmerami v Waddenskem morju, je cilj za obnovo okolja določen za to območje, medtem ko na obalnem območju Severnega morja zadostuje ohranjanje zmogljivosti zatočišča. Zadostuje ohranjanje trenutnih razmer; verjetni vzrok izredno slabega nacionalnega stanja ohranjenosti ne izhaja iz tega območja.

A065 Črna raca

Cilj: ohranjanje območja in kakovosti habitata z zmogljivostjo povprečne populacije 51 900 ptic (štetje sredi zime).

Črne race imajo mednarodni in velik nacionalni pomen. Ta vrsta se na zadevnem območju prehranjuje. To območje je najpomembnejše za ohranjanje števila črnih rac na Nizozemskem. Zadevna vrsta se na tem območju zadržuje pozimi. Poleg velikih nihanj tudi ni jasnega trenda, delno zato, ker se edino razpoložljivo štetje lahko izvede januarja. Številke se lahko med leti dejansko razlikujejo zaradi različne razpoložljivosti školjk (vključno s koritnicami). Nacionalno stanje ohranjenosti te vrste je nekoliko neugodno.

Določitev območja Vlakte van de Raan kot območja Natura 2000

Minister za gospodarstvo, kmetijstvo in inovacije je z odlokom z dne 14. marca 2011 (Uradni list 2011, 4458) območje Vlakte van de Raan določil kot območje posebnega varstva v smislu direktive o habitatih.

Za ta odlok so zlasti pomembni naslednji cilji ohranjanja:

H1110_B Peščena obrežja, prekrita s tanko plastjo morske vode

Cilj: ohranjanje površine in kakovosti habitatnega tipa H1110

na območju Vlakte van de Raan (podtip B)

Relativna pomembnost tega habitatnega tipa za Evropo je ocenjena kot zelo visoka.

Podtip stalno poplavljenih peščenih obrežij (podtip B) se nahaja v zunanjih deltah blizu zaliva. Nacionalno stanje ohranjenosti tega podtipa je nekoliko neugodno.

Za dodatne informacije o ciljih ohranjanja glej objavljene odloke o določitvi obalnega območja Severnega morja in območja Vlakte van de Raan kot območij Natura 2000 (www.synbiosys.alterra.nl/natura2000/gebiedendatabase).

Sporazum o ribiških ukrepih na zaščitenih območjih Severnega morja (VIBEG)

Prostovoljni sporazum o trajnostnem ribolovu v Severnem morju (Maatschappelijk Convenant Noordzeevisserij: Duurzaam Vissen) so 5. junija 2008 podpisale stranke, ki zastopajo ribiško industrijo, organizacije za varstvo narave in vlada. Njihov namen je bil doseči trajnosten in družbeno sprejemljiv ribolov v Severnem morju. Eno od vprašanj, ki so vključena v sporazum, se nanaša na „skupni pristop za zaščito morskih območij Severnega morja“. Organiziral naj bi se skupni postopek za sprejetje ciljev in ukrepov za zaščitena območja Severnega morja, pri čemer bi v primeru, da stranke ne bi dosegle soglasja, odločitev o teh ciljih in ukrepih nazadnje sprejela vlada.

Minister je leta 2009 ustanovil usklajevalni odbor VIBEG za spodbujanje medsebojne izmenjave informacij ter podpore pri razvoju nacionalne in mednarodne politike. Članstvo v njem se financira iz Svetovnega sklada za naravo, Fundacije za Severno morje (Stichting de Noordzee), odbora za prodajo rib, federacije združenj ribičev, inštituta IMARES v Wageningnu in različnih oddelkov Ministrstva za gospodarstvo, kmetijstvo in inovacije ter Ministrstva za infrastrukturo in okolje. Da bi prispeval k postopku obalnega območja, je odbor pripravljal sporazum o ribolovnih ukrepih na zaščitenih območjih Severnega morja (tj. sporazum VIBEG).

V okviru sporazuma VIBEG so se v členu 20 Zakona o ohranjanju narave znotraj območja Natura 2000, ki zajema obalno območje Severnega morja, določila območja, do katerih se bo omejil dostop, ne glede na to, ali se bo omejil za določeno obdobje ali določeno ribolovno metodo.

Sporazum VIBEG je bil podpisan skupaj s prihodnjo vizijo za ribolov kozic (Perspectief garnalenvisserij), pri čemer je bil parlamentu priložen v dopisu z dne 15. decembra 2011 (spodnji dom, 2011–2012, 29675, št. 140). Namen tega odloka je med drugim izvajanje sporazumov o popolnem ali delnem zaprtju delov območij Natura 2000, ki zajemata obalno območje Severnega morja in območje Vlakte van de Raan, v skladu s členom 20 Zakona o ohranjanju narave iz leta 1998. Sporazum VIBEG zadeva le ribolov. Ta odlok ima širše področje uporabe, saj ureja tudi omejitve dostopa v zvezi dejavnostmi, ki ne vključujejo ribolova.

Vpliv na morsko dno

Ribolov prispeva dodatno dinamiko delom habitatnega tipa H1110_B, za katere je značilna majhna dinamika. Ta dodatna dinamika naj bi bila razlog za spremembe biotske raznovrstnosti v škodo vrst, ki so sorazmerno dolgožive, pri čemer te vrste potrebujejo več časa, da si opomorejo, kot vrste, ki so sorazmerno kratkožive. Sprejeti ukrepi morajo nujno delno omejiti to dodatno dinamiko, ki jo povzroča ribolov na morskem dnu. Cilj ukrepov je tudi ublažiti morebitne učinke različnih vrst ribolova z vlečno mrežo na teh območjih. Ta odlok je torej del pogojev zadevnih dovoljenj v skladu z Zakonom za ohranjanje narave v zvezi s temi različnimi vrstami ribolova z vlečno mrežo.

Vpliv na ptice

Nekatere dejavnosti lahko vplivajo na močno občutljive ptice, kot so črne race ter polarni in rdečegrli slapniki, ki se zlasti pozimi v velikem številu zadržujejo na obalnem območju Severnega morja. Omejitev dostopa za predele na območju I od 1. novembra do 1. aprila velja za vse dejavnosti v navedenem obdobju, ki bi lahko škodljivo vplivale na populacije zadevnih vrst ptic.

Raziskave in spremljanje

Zaradi beleženja predvidenega napredka pri vzdrževanju in razvoju zadevnih ciljev ohranjanja se bodo na raziskovalnih območjih izvajali raziskave in spremljanje. Te dejavnosti so izvzete iz prepovedi v zvezi z vplivom na morsko dno, kolikor in če so nujne za izvajanje raziskav in spremljanja.

Zunanji učinki

Pri podeljevanju dovoljenj za predlagane projekte (za katere je potrebno dovoljenje), ki naj bi se v celoti ali delno izvajali v bližini zadevnih območij iz člena 20, se upošteva ta določitev območja Natura 2000, pri čemer se lahko v dovoljenje vključijo dodatni pogoji ali pa se dovoljenje zavrne.

Izvrševanje

Komercialna ribiška plovila (odvisno od dolžine plovila) morajo biti opremljena z aktivirano in delujočo sledilno napravo AIS ali VMS ali črno skrinjico, s čimer se med drugim olajša izvrševanje. Plovila za nabiranje školjk morajo imeti črno skrinjico. Sistem črne skrinjice redno beleži položaj plovila; na podlagi vzorca teh beleženj je razvidno, ali se je plovilo uporabljalo za ribolov ali za namene distribucije. Za plovila, krajša od 12 metrov, takšna oprema ni obvezna.

Natančna določitev območij za komercialni ribolov in raziskovalna območja

Po določitvi območij za komercialni ribolov in raziskovalnih območij na območjih Natura 2000, ki zajemata obalno območje Severnega morja in območje Vlakte van de Raan, v skladu z Zakonom o ohranjanju narave iz leta 1998 se v dopolnilnem odloku v skladu z zakonom o ribištvu natančno opredelijo lokacije teh območij ali se natančne opredelitve teh območij vključijo v zadevni načrt za upravljanje, razen če so že vključene v prilogo k temu odloku.

Raziskovalna območja na območju Natura 2000, ki zajema obalno območje Severnega morja, so bila določena in se vsa nahajajo na območju I. Raziskovalna območja na območju Natura 2000, ki zajema območje Vlakte van de Raan, so bila delno določena. Določena raziskovalna območja (vključno s koordinatami) so priložena temu odloku in so njegov del.

Na območju Natura 2000, ki zajema območje Vlakte van de Raan, območja za komercialni ribolov še niso bila določena. Takoj po določitvi teh območij in vseh raziskovalnih območij na območju Vlakte van de Raan bodo ta območja opredeljena v dopolnilnem odloku in vključena v zadevni načrt za upravljanje.

Prepoved ribolova z uporabo električnega toka

Če bo prepoved ribolova z uporabo električnega toka na evropski ravni odpravljena, bo na območjih Natura 2000, ki zajemata obalno območje Severnega morja in območje Vlakte van de Raan, najpozneje v enem letu od odprave te prepovedi v celoti prepovedan ribolov z vlečno mrežo s prepletenimi plašilnimi verigami.

Ribolov z uporabo električnega toka je zdaj v EU še vedno prepovedan. Poskusni ribolov z vlečnimi mrežami z uporabo električnega toka je na Nizozemskem izvzet iz te prepovedi. Z odpravo prepovedi ribolova z uporabo električnega toka se bosta omogočili razširitev ribolova z vlečnimi mrežami z uporabo električnega toka in postopna odprava ribolova z vlečno mrežo s prepletenimi plašilnimi verigami. Po odpravi prepovedi bo potrebno največ enoletno prehodno obdobje, preden bo na območjih Natura 2000, ki zajemata obalno območje Severnega morja in območje Vlakte van de Raan, v celoti prepovedan ribolov z vlečno mrežo s prepletenimi plašilnimi verigami. Ta prepoved bo objavljena na spletni strani ministrstva in v Uradnem listu, domače in tuje ribolovne organizacije pa bodo z njo seznanile ribiče in druge zainteresirane strani.

Priglasitev ribiških ukrepov

Ukrepi iz tega odloka zajemajo omejitve za ribiški sektor, vključno z ribiči iz drugih držav članic EU. Tuji ribiči morajo prav tako spoštovati omejitve glede dostopa iz tega odloka, saj te veljajo za nizozemsko ozemlje. Zato se bodo ti ukrepi priglasili tudi v skladu s členom 9(1) Uredbe (ES) št. 2371/2002 o ohranjevanju in trajnostnem izkoriščanju ribolovnih virov v okviru skupne ribiške politike. Ribiči iz drugih držav članic bodo lahko predložili pripombe glede ukrepov, ki bodo sprejeti v skladu s tem odlokom o omejenem dostopu.

Pojasnila

Določitev območij vpliva predvsem na ribolov, pa tudi na plovila in dejavnosti, ki ne vključujejo ribolova. V spodnjem pregledu je navedeno kje, kako in kdaj je posamezna vrsta ribolova in plovil dovoljena na območjih Natura 2000, ki zajemata obalno območje Severnega morja in območje Vlakte van de Raan.

Ribolov z vlečno mrežo s prepletenimi plašilnimi verigami je dovoljen:

— na območju Natura 2000, ki zajema obalno območje Severnega morja: do 1. januarja 2014 zunaj raziskovalnih območij v predelih na območju III v bližini krajev Petten in Eierlandsegat;

— na območju Natura 2000, ki zajema obalno območje Severnega morja: do 1. januarja 2016 zunaj predelov na območjih I, II in III in zunaj raziskovalnih območij na podlagi dovoljenja, izdanega v skladu z Zakonom o ohranjanju narave;

— do 1. januarja 2016 na območju Natura 2000, ki zajema območje Vlakte van de Raan, zunaj raziskovalnih območij na podlagi dovoljenja, izdanega v skladu z Zakonom o ohranjanju narave.

Ribolov kozic je dovoljen:

— na raziskovalnih območjih na območjih Natura 2000, ki zajemata obalno območje Severnega morja in območje Vlakte van de Raan, kadar je to nujno za raziskovalne namene;

— na območju Natura 2000, ki zajema obalno območje Severnega morja: do 1. januarja 2014 na območjih II in III zunaj raziskovalnih območij, nato pa na območju III na podlagi dovoljenja, izdanega v skladu z Zakonom o ohranjanju narave (glej tudi del a člena 4);

— na območju Natura 2000, ki zajema obalno območje Severnega morja: od leta 2015 v predelih na območju II na podlagi dovoljenja, izdanega v skladu z Zakonom o ohranjanju narave, če je bilo z raziskavami jasno dokazano, da ribolov kozic s tuljavami nima dokazljivih škodljivih učinkov na morsko dno in njegovo živalstvo;

— na območju Natura 2000, ki zajema obalno območje Severnega morja: zunaj predelov na območjih I, II in III;

— na območju Natura 2000, ki zajema območje Vlakte van de Raan, zunaj raziskovalnih območij na podlagi dovoljenja, izdanega v skladu z Zakonom o ohranjanju narave.

Ribolov z vlečno mrežo z uporabo „najboljših razpoložljivih tehnik in ribolovne prakse“ je dovoljen:

— na raziskovalnih območjih na območjih Natura 2000, ki zajemata obalno območje Severnega morja in območje Vlakte van de Raan, kadar je to nujno za raziskovalne namene;

— na območju Natura 2000, ki zajema obalno območje Severnega morja: v predelu na območju II v bližini mesta Petten (območje, ki je na zemljevidu iz priloge označeno z zelenimi prekrižanimi poševnimi črtami: območje II**) ribolov z vlečnimi mrežami z uporabo električnega toka do 1. januarja 2016;

— na območju Natura 2000, ki zajema obalno območje Severnega morja: v predelih na območju III in zunaj njih ter zunaj raziskovalnih območij;

— na območju Natura 2000, ki zajema obalno območje Severnega morja: zunaj predelov na območjih I in II ter zunaj raziskovalnih območij;

— na območju Natura 2000, ki zajema območje Vlakte van de Raan, zunaj raziskovalnih območij na podlagi dovoljenja, izdanega v skladu z Zakonom o ohranjanju narave.

Pelagični ribolov z vlečno mrežo je dovoljen:

— na raziskovalnih območjih na območjih Natura 2000, ki zajemata obalno območje Severnega morja in območje Vlakte van de Raan, kadar je to nujno za raziskovalne namene;

— na območju Natura 2000, ki zajema obalno območje Severnega morja: zunaj predelov na območjih I, II in III;

— na območju Natura 2000, ki zajema obalno območje Severnega morja: v predelih na območjih II in III, razen pelagičnega ribolova z orodjem, ki je primerno tudi za ribolov na morskem dnu;

— na območju Natura 2000, ki zajema območje Vlakte van de Raan, zunaj raziskovalnih območij.

Nabiranje školjk je dovoljeno:

— na območju Natura 2000, ki zajema obalno območje Severnega morja: v predelih na območju III zunaj raziskovalnih območij, vendar le, če je to urejeno z dovoljenjem v skladu z Zakonom o ohranjanju narave ali določeno v načrtu za upravljanje, razen nabiranja koritnic v predelu ob otoku Ameland na območju III;

— na območju Natura 2000, ki zajema obalno območje Severnega morja: zunaj predelov na območjih I, II in III, vendar le, če je to urejeno z dovoljenjem v skladu z Zakonom o ohranjanju narave ali določeno v načrtu za upravljanje;

— na območju Natura 2000, ki zajema območje Vlakte van de Raan, zunaj raziskovalnih območij, če je to urejeno z dovoljenjem v skladu z Zakonom o ohranjanju narave ali določeno v načrtu za upravljanje;

Nabiranje školjk je dovoljeno:

— na območju Natura 2000, ki zajema obalno območje Severnega morja: do 1. januarja 2014 med 1. aprilom in 1. novembrom na območju I, vendar le v skladu s pogoji koncesije;

— na območju Natura 2000, ki zajema obalno območje Severnega morja: do 1. januarja 2014 na območjih II in III, vendar le v skladu s pogoji koncesije;

— od 1. januarja 2014 na območjih II in III, vendar le v skladu s pogoji koncesije in na podlagi dovoljenja v skladu z Zakonom o ohranjanju narave;

— na območju Natura 2000, ki zajema območje Vlakte van de Raan, zunaj raziskovalnih območij, na podlagi dovoljenja v skladu z Zakonom o ohranjanju narave ali kakor je to določeno v načrtu za upravljanje;

Pritrjeno ribolovno orodje je zunaj raziskovalnih območij dovoljeno:

— na območju Natura 2000, ki zajema obalno območje Severnega morja: zunaj predelov na območju I;

— na območju Natura 2000, ki zajema obalno območje Severnega morja: na območjih II in III;

— na območju Natura 2000, ki zajema območje Vlakte van de Raan, na podlagi dovoljenja, izdanega v skladu z Zakonom o ohranjanju narave.

Ribolov z ročno ribiško vrvico je dovoljen:

— na območju Natura 2000, ki zajema obalno območje Severnega morja: samo zunaj predelov na območju I;

— na območju Natura 2000, ki zajema obalno območje Severnega morja: v predelih na območjih I, II in III ter zunaj njih;

— na območju Natura 2000, ki zajema območje Vlakte van de Raan.

Naprave za zajemanje mladih školjk so dovoljene:

— na območju Natura 2000, ki zajema obalno območje Severnega morja: na območjih II in III zunaj raziskovalnih območij;

— na območju Natura 2000, ki zajema obalno območje Severnega morja: zunaj predelov na območjih I, II in III in zunaj raziskovalnih območij;

— na območju Natura 2000, ki zajema območje Vlakte van de Raan, zunaj raziskovalnih območij, na podlagi dovoljenja, izdanega v skladu z Zakonom o ohranjanju narave.

Plovila, ki prevažajo pesek, so dovoljena:

— plovila, ki prevažajo pesek, imajo od 1. aprila do 1. novembra poleg možnosti, ki so na voljo vsem plovilom, na voljo tudi možnost tranzita prek spremenljivega koridorja.

Vsa plovila so dovoljena:

— na območju Natura 2000, ki zajema obalno območje Severnega morja: do sprejetja načrta za upravljanje za obalno območje Severnega morja je celoletni tranzit vseh plovil od enega območja do drugega možen samo v obalnem predelu v bližini mesta Petten na območju I, vendar ne za namene ribolova, pri čemer mora biti njihovo ribolovno orodje zloženo ali v takšnem stanju, da ga ni mogoče takoj uporabiti;

— na območju Natura 2000, ki zajema obalno območje Severnega morja: predeli na območju I, ki zajemajo območje Natura 2000, razen predelov v bližini mesta Petten, bodo od sprejetja načrta za upravljanje za plovila dostopni samo od 1. aprila do 1. novembra;

— na območju Natura 2000, ki zajema obalno območje Severnega morja: tranzit in sidranje na območjih II in III zunaj raziskovalnih območij;

— na območju Natura 2000, ki zajema obalno območje Severnega morja: plovba in sidranje zunaj predelov na območjih I, II in III in zunaj raziskovalnih območij.

— na območju Vlakte van de Raan v skladu s členom 6.

Splošne informacije o postopkih izdaje dovoljenj v skladu z Zakonom o ohranjanju narave iz leta 1998

Različni členi iz tega odloka o omejitvi dostopa se nanašajo na pogoj, da so nekatere dejavnosti dovoljene samo na podlagi dovoljenja v skladu z Zakonom o ohranjanju narave. V nadaljnjem besedilu so navedene dodatne informacije o postopku in zahtevah v zvez s takšnim postopkom izdaje dovoljenj ter o presojah, ki jih izvedejo pristojni organi.

Splošne informacije o postopkih izdaje dovoljenj v skladu z Zakonom o ohranjanju narave in informacije o posameznih območjih Natura 2000 so na voljo na internetu:

www.noordzeenatura2000.nl.

http://www.synbiosys.alterra.nl/natura2000/default.aspx?main=gebieden.

Členu 6(3) direktive o habitatih določa, da je treba „pri vsakem načrtu ali projektu, ki ni neposredno povezan z upravljanjem območja ali zanj potreben, pa bi sam ali v povezavi z drugimi načrti ali projekti lahko pomembno vplival na območje, […] opraviti ustrezno presojo njegovih posledic glede na cilje ohranjanja tega območja“.

Ob upoštevanju ugotovitev presoje učinka na območje in ob upoštevanju določb odstavka 4 pristojni nacionalni organi soglašajo z načrtom ali projektom šele potem, ko se prepričajo, da ne bo škodoval naravnim značilnostim zadevnega območja.

Zgoraj navedena zahteva za predhodno soglasje se izvaja s členom 19(d) nizozemskega Zakona o ohranjanju narave iz leta 1998 v obliki instrumenta dovoljenj. Členu 19(f) Zakona določa, da mora vlagatelj vlogi za dovoljenje priložiti ustrezno presojo.

Ministrski odlok o dovoljenjih v skladu z Zakonom o ohranjanju narave iz leta 1998 na področju izdaje dovoljenj določa delitev pristojnosti med Ministrstvom za gospodarstvo, kmetijstvo in inovacije ter zadevnimi provincami. V odloku so navedene različne kategorije dejavnosti in lokacije, za katere je pristojna vlada, za vse druge zadeve pa je pristojna zadevna provinca. Ministrstvo je na primer izključno pristojno za vse dejavnosti na delih območja Natura 2000, ki zajemajo nizozemsko obalno območje Severnega morja in niso bili dodeljeni provincam.

Pobudnik projekta ali dejavnosti mora pri pristojnem organu najprej preveriti, ali je dovoljenje dejansko potrebno. To lahko naredi formalno z vložitvijo prošnje za presojo zahteve za dovoljenje, neformalno prek telefona ali elektronske pošte ali na sestanku s predstavniki pristojnega organa. Pristojni organ na to poizvedbo odgovori, na zahtevo tudi pisno. Če več posameznikov izvaja isto dejavnost na istem območju Natura 2000, kakor velja za ribiče, ki svoje interese uveljavljajo prek ribolovne organizacije, je ta organizacija redna točka za stike s pristojnim organom. V večini primerov so lahko ta združenja pooblaščeni vlagatelji vlog za dovoljenje, vendar je posamezno podjetje ali oseba edini imetnik dovoljenja.

Če pristojni organ ugotovi, da je za dejavnost ali projekt potrebno dovoljenje, mora vlagatelj pripravit in predložiti ustrezno presojo dejavnosti. Vlagatelji pripravo take okoljske presoje pogosto naročijo pri podjetju za okoljsko svetovanje. Vlagatelj krije vse stroške priprave tega dokumenta. Ministrstvo je za lažjo pripravo take presoje učinka na internetu objavilo „kazalnik učinka“: http://www.synbiosys.alterra.nl/natura2000/effectenindicator.aspx?subj=effectenmatrix.

Poleg tega je nizozemska skupina za usklajevanje na področju omrežja Natura 2000 (Regiegroep Natura 2000) oblikovala in objavila različna orodja z napotki o pojmih, na primer o „pomembnosti“.

http://www.natura2000.nl/pages/gereedschap.aspx.

Te informacije niso na voljo v angleškem jeziku. Da bi se lahno uporabljale, bi jih bilo torej treba prevesti.

V večini primerov se osnutek ustrezne presoje pred formalno predložitvijo pisne vloge obravnava na enem ali več posvetovalnih sestankih s pristojnim organom. V ustrezni presoji so obravnavani vsi (možni) učinki dejavnosti na ustrezne cilje ohranjanja enega ali več zadevnih območij Natura 2000. Po potrebi in v posebnih primerih, npr. če je ugotovljen obstoj pomembnih učinkov, se obravnavajo tudi okoliščine ali ukrepi za zmanjšanje tveganja, in sicer presoja alternativnih lokacij, nacionalnih interesov in nadomestilo narave („merila ADC“).

Pristojni organ po formalni predložitvi vloge in njenih prilog preveri popolnost in pravilnost navedenih informacij. Nato pošlje njene izvode različnim zainteresiranim stranem, da pridobi njihovo mnenje o vlogi. Organizacija za ohranjanje narave in druge zainteresirane strani morajo svoje mnenje izraziti v šestih tednih, province in zadevne občine pa v osmih tednih.

V večini primerov pristojni organ sprejme odločitev v 13 tednih po prejetju vloge. 13-tedensko obdobje se lahko podaljša za dodatnih 13 tednov.

Po izdaji formalne odločitve o vlogi lahko zainteresirana stran v šestih tednih vloži ugovor (bezwaar). Po odločitvi o ugovoru lahko zadevna stran v šestih tednih vloži pritožbo pri oddelku za upravne pritožbe državnega sveta.

Prvotna odločitev o vlogi je sestavljena iz več klavzul in priloge, v kateri so navedene ugotovitve pristojnega organa, na podlagi katerih je bila sprejeta odločitev. Te klavzule lahko vključujejo zahtevo, da mora biti med izvajanjem dejavnosti na krovu na voljo izvod dovoljenja, zahtev o uporabi določene vrste delujočega sistema za evidentiranje ulova ali navigacijskega sistema, o poročanju določenih informacij o ribolovu, ki se razlikujejo od informacij iz dovoljenja, o obveznem ribolovu na določenih območjih ali njegovi prepovedi, o obveznem upoštevanju primerne oddaljenosti od območij, kjer so prisotne ptice in/ali tjulnji, da se prepreči njihovo vznemirjanje, o obveznem ribolovu z določenim orodjem in obveznem upoštevanju kvote v določenih obdobjih ali na določenih območjih ter klavzule o veljavnosti dovoljenja v določenih dneh, delih dneva ali posameznih obdobjih.

Načrti za upravljanje bodo objavljeni na spletni strani ministrstva. Vprašanje, ali je neka dejavnost zajeta v dovoljenje ali zahtevo iz načrta za upravljanje, je zaenkrat treba predložiti pristojnim organom. Podrobni podatki so navedeni v načrtu za upravljanje, potem ko je ta sprejet.

Sistem priglasitve za tuja ribiška plovila

Zgoraj navedeni postopek vlog za dovoljenja v skladu z Zakonom o ohranjanju narave iz leta 1998 se uporablja za vsa plovila z ribolovnimi pravicami (glej Prilogo I k temeljni Uredbi Sveta (ES) št. 2371/2002). Nizozemske ribolovne organizacije lahko v imenu tujih ribiških plovil predložijo vlogo za dovoljenje za določene vrste ribolova. V tem primeru so ti ribiči takoj dodani na seznam imetnikov dovoljenj, ki je priložen dovoljenju (če je zadevno nizozemsko poklicno združenje v času dodelitve dovoljenja podatke o njih posredovalo pristojnim organom), ali so na ta seznam s svojimi značilnostmi dodani po priglasitvi pristojnim organom prek elektronske pošte (access_natura2000_neth@mineleni.nl). Za tuja ribiška plovila veljajo ista pravila o izdaji dovoljenj.

Ureditev obveščanja v zvezi s spremembami omejitev dostopa

Več členov tega odloka se ob upoštevanju prihodnjih omejitev dostopa nanaša na prihodnje okoliščine (npr. sprejetje načrta za upravljanje), za katere še ni mogoče določiti časovnega okvira. Spremembe omejitev dostopa, za katere ni bil določen časovni okvir, bodo objavljene na spletni strani: https://circabc.europa.eu/faces/jsp/extension/wai/navigation/container.jsp, v nizozemskem uradnem listu (Staatscourant), nizozemske in tuje ribolovne organizacije pa bodo z njimi seznanile nizozemske in tuje ribiče ter druge zainteresirane strani.

Opombe k členom:

Člen 1

V tem členu so navedene opredelitve več ključnih pojmov, ki se uporabljajo v odloku.

Člen 2

Ta člen določa omejitve dostopa glede predelov na območju I. Skupna površina predelov na območju I je približno 145 km2 ali 10 % celotnega območja Natura 2000, ki zajema obalno območje Severnega morja.

V zaprtih predelih na območju I so prepovedane vse vrste ribolova, razen ribolova, ki je potreben za raziskave v ribištvu. V sporazumu VIBEH je izrecno navedeno, da je na teh območjih prepovedan ribolov s pritrjenim orodjem in parangalom.

Cilj je tem območjem omogočiti razvoj s čim manj motnjami, s čimer se bo izboljšala kakovost habitatnega tipa H1110_B, in v korist skupin ptic, na katere motnje bolj vplivajo, na primer rdečegrlih in polarnih slapnikov, rjavk, gag in črnih rac, ne glede na njihovo neposredno povezanost z morebitno prisotnostjo školjk. Uporaba za namene, ki niso povezani z ribolovom, bo zaradi zgoraj navedenih ciljev ohranjanja in razvoja omejena ter bo vključena v ustrezen načrt za upravljanje ali urejena z dovoljenjem v skladu z Zakonom o ohranjanju narave.

Da bi ta razvoj povzročil čim manj motenj, so prepovedane tudi dejavnosti, ki se izvajajo na nizki nadmorski višini nad zadevnim območjem in bi lahko močno vznemirile črne race. Ta območja so zato v skladu s kodeksom ravnanja o odgovornem letenju („gedragscode verantwoord vliegen“) zaprta tudi za civilne zrakoplove, razen če ti letijo na višini nad 300 metrov. Cilj je uskladiti ta prag s pragom 450 metrov, ki se uporablja nad ključnim območjem za načrtovanje odločitev v Waddenskem morju (PKB-gebied). Ko bo Zakon o letalstvu v zvezi s tem spremenjen, se bo prag 450 metrov uporabljal tudi za obalno območje Severnega morja. Vojaški zračni promet je v skladu s členom 11 dovoljen za operativne namene. Vaje z vojaškimi zrakoplovi (vključno z iskanjem in reševanjem) je treba izvajati izven predelov na območju I.

Raziskave v ribištvu so izvzete iz omejitev dostopa.

Školjke se lahko do 1. januarja 2014nabirajo samo na območju ob otoku Schiermonnikoog, ki je veliko približno 20 ha, pri čemer koncesija zanj (glej graf 18 iz tretjega dokumenta o politiki za Waddensko morje (PKB Derde Nota Waddenzee)) velja do tega datuma in se prekriva z zadevnim predelom na območju I. Zadevna koncesijska območja so določena v dokumentu o nacionalni politiki na področju nabiranja školjk. V navedenem dokumentu so opredeljena zadevna območja in količine, ki se lahko naberejo na leto. V njem so določeni tudi glavni pogoji, ki bodo veljali za dovoljenja. Nabiranje školjk je zaradi možnosti vznemirjanja (potapljanja) morskih rac na tem območju dovoljeno samo od 1. aprila do 1. novembra.

Polaganje in vzdrževanje kablov in cevovodov je še naprej dovoljeno na podlagi dovoljenja v skladu z Zakonom o ohranjanju narave. To velja za začasne projekte, ki povzročajo lokalne motnje morskega dna in jih urejajo nacionalni predpisi za usklajevanje, tj. projekte nacionalnega pomena.

Dostop in tranzit plovil sta prav tako dovoljena od 1. aprila do 1. novembra, ko ni veliko možnosti za vznemirjanje skupin ranljivih ptic, kot so črne race ter polarni in rdečegrli slapniki, ker v tem obdobju na zadevnem območju ni veliko ptic.

Iz prepovedi tranzita od 1. novembra do 1. aprila je izvzet samo predel v bližini mesta Petten na območju I, kar omogoča celoletni tranzit do drugih območij. To velja za vsa plovila, vključno z ribiškimi plovili. Vendar pa ta med tranzitom ne smejo izvajati ribolova, njihovo ribolovno orodje pa mora biti zloženo ali v takšnem stanju, da ga ni mogoče takoj uporabiti. Območje v bližini mesta Petten je izvzeto, ker so druge plovne poti predolge.

Prepoved tranzita pomeni kršitev Konvencije o pomorskem mednarodnem pravu, ki zagotavlja pravico do prostega prehoda. Vendar lahko države omejijo ladijski promet na uradnem pasu ob obali, ki je širok 12 milj. Celotno območje I je znotraj tega 12-miljskega pasu. O teh omejitvah tranzita se je treba posvetovati z Mednarodno pomorsko organizacijo.

Nasipavanje peska je nujno za obalno varnost, zato ima velik nacionalni pomen. Poleg tega to na primer v nasprotju s komercialnim ribolovom ni neprekinjena dejavnost. Nasipavanje peska se na vsakem območju izvaja povprečno vsaka štiri leta in traja od nekaj tednov do več mesecev. Analiza učinka (NEA) v okviru načrta za upravljanje Natura 2000 za obalno območje Severnega morja kaže, da plovila, oddaljena 1 500 metrov, ne vznemirjajo več vrst ptic, ki so najbolj občutljive na motnje in se zadržujejo v predelih na območju I. Te minimalne razdalje od koncentracij (črnih rac) se bodo zato upoštevale pri določitvi položaja spremenljivega koridorja, da se preprečijo motnje. Cilj vlade je, da bi se ti koridorji med zimskim obdobjem občutljivosti uporabljali čim redkeje.

Člen 3

Ta člen ureja omejitve dostopa v zvezi s predeli na območju II. Skupna površina predelov na območju II je približno 216 km2 oziroma 15 % celotnega območja Natura 2000, ki zajema obalno območje Severnega morja.

Na zaprtih območjih na območju II so strogo prepovedani ribolov na morskem dnu in druge dejavnosti, ki motijo morsko dno.

Cilj je tem območjem omogočiti razvoj s čim manj motnjami, da se bo izboljšala kakovost habitatnega tipa H1110_B. Drugi načini uporabe bodo usklajeni s tem ciljem, kolikor bo mogoče; navedeni so v tem členu in zajeti v ustrezen načrt za upravljanje.

V predelu v okolici mesta Petten na območju II (območje, ki je na zemljevidu iz priloge označeno z zelenimi prekrižanimi poševnimi črtami: območje II**) je ribolov z vlečnimi mrežami z uporabo električnega toka dovoljen do 1. januarja 2016. Skupna površina tega predela na območju II je približno 49 km2 ali 3 % skupne površine območja Natura 2000, ki zajema obalno območje Severnega morja. Ta izjema je namenjena za nadomestilo določitve okoliškega predela kot območja III. Posledično je ribolov z vlečno mrežo s prepletenimi plašilnimi verigami prepovedan na večjem območju.

Pelagični ribolov z vlečno mrežo je na območju II dovoljen le, če se izvaja z ribolovnim orodjem, ki ga ni mogoče uporabiti tudi za ribolov na morskem dnu. Če se za pelagični ribolov v predelu na območju II uporablja orodje, ki ga je mogoče uporabiti tudi za ribolov na morskem dnu (na primer mreže s tuljavami), ni vedno mogoče ugotoviti, ali se je na območju II izvajal ribolov na morskem dnu ali ne. Zato je izvrševanje težje.

Običajni ribolov kozic se lahko na teh predelih izvaja samo do 1. januarja 2014, ko poteče dovoljenje v skladu z Zakonom o ohranjanju narave (ki ga lahko dobijo samo nizozemski ribiči). Od leta 2015 bo ribolov kozic spet dovoljen v predelih na območju II, in sicer na podlagi dovoljenja v skladu z Zakonom o ohranjanju narave, če je bilo z raziskavami ustrezno dokazano, da obstoječ ribolov kozic s tuljavami nima dokazljivih škodljivih učinkov na morsko dno in njegovo živalstvo. Raziskavo bo moral začeti, izvesti in financirati (nizozemski ali tuji) sektor za ribolov kozic sam. Pristojni organi med presojo vlog za dovoljenja za ribolov kozic v zadevnih predelih po 1. januarju 2014 v skladu z Zakonom o ohranjanju narave odločijo, ali ta raziskava pomeni izpolnitev obveznosti v zvezi z zgoraj navedenim dokaznim bremenom. Med čakanjem na zgoraj navedene rezultate raziskav in ob upoštevanju ciljev ohranjanja teh območij so dovoljenja po definiciji pomembna, ker lahko ribolov kozic negativno vpliva na kakovost naravnih habitatov in vrst ali povzroči močno vznemirjanje vrst, za katere so bila ta območja določena. Ta dovoljenja, izdana za uporabo po 1. januarju 2014, lahko vključujejo tudi ukrepe za zmanjšanje tveganja.

Koncesija za nabiranje školjk (glej graf 18 iz tretjega dokumenta o politiki za Waddensko morje (PKB Derde Nota Waddenzee)) velja do 1. januarja 2014. Po tem datumu je mogoče školjke na koncesijskih območjih še naprej nabirati na podlagi dovoljenja v skladu z Zakonom o ohranjanju narave. Zadevna koncesijska območja so določena v dokumentu o nacionalni politiki na področju nabiranja školjk. V navedenem dokumentu so opredeljena zadevna območja in količine, ki se lahko naberejo na leto. V njem so opisani tudi glavni pogoji, določeni v dovoljenjih.

Polaganje in vzdrževanje kablov in cevovodov bo še naprej dovoljeno na podlagi dovoljenja v skladu z Zakonom o ohranjanju narave. To velja za začasne projekte, ki povzročajo lokalne motnje morskega dna in jih urejajo nacionalni predpisi za usklajevanje, tj. projekte nacionalnega pomena.

Drug dostop in tranzit plovil sta dovoljena za vsa plovila, vključno z ribiškimi plovili.

Ribolov s pritrjenim orodjem, naprave za zajemanje mladih školjk in sidranje plovil so še naprej dovoljeni, ker povzročajo samo zelo redko in razpršeno prediranje morskega dna.

Člen 4

Ta člen ureja omejitve dostopa glede predelov na območju III. Skupna površina predelov na območju III je približno 407 km2 ali 28 % skupne površine območja Natura 2000, ki zajema obalno območje Severnega morja.

Zaprta območja na območju III so namenjena spodbujanju inovativnega razvoja, s čimer se zagotovi, da se pri ribolovu uporabljajo samo najboljše razpoložljive tehnike in najboljše ribolovne prakse. Pristojni organ, v tem primeru Ministrstvo za gospodarstvo, kmetijstvo in inovacije, bo ob katerem koli času opredelil najboljše razpoložljive tehnike in najboljše ribolovne prakse. Presoja se izvaja med postopkom za pridobitev dovoljenja v skladu z Zakonom o ohranjanju narave za katero koli posamezno vrsto ribolova na tem območju. Ribiči, ki želijo predložiti vlogo za kvalifikacijo orodja kot „najboljše razpoložljive tehnike ali ribolovne prakse“, morajo na Ministrstvo za gospodarstvo, kmetijstvo in inovacije, naslov poštni predal 20401 EA Hague, Nizozemska, poslati prošnjo za pisno potrdilo pristojnega organa. Tej vlogi morajo priložiti raziskovalno poročilo, ki potrjuje, da ima zadevno orodje manj možnih negativnih učinkov na ustrezne cilje ohranjanja območij Natura 2000 kot orodja, ki so se uporabljala v času izdaje dovoljenja.

Dovoljene so vse oblike ribolova, ki ne vplivajo na morsko dno.

Ribolov z vlečno mrežo s prepletenimi plašilnimi verigami je do 1. januarja 2014 dovoljen samo v predelih na območju III v bližini krajev Petten in Eierlandsegat, ne pa v drugih predelih na območju III.

Pelagični ribolov z vlečno mrežo je na območju III dovoljen le, če se izvaja z ribolovnim orodjem, ki ga ni mogoče uporabiti tudi za ribolov na morskem dnu. Če se za pelagični ribolov na območju III uporablja orodje, ki ga je mogoče uporabiti tudi za ribolov na morskem dnu (na primer mreže s tuljavami), ni mogoče vedno ugotoviti, ali se je na območju III izvajal ribolov na morskem dnu ali ne. Zato je izvrševanje težje. Nadzorniki, imenovani za to območje, bodo izvajali ustrezne preglede.

Koncesija za nabiranje školjk (glej graf 18 iz tretjega dokumenta o politiki za Waddensko morje (PKB Derde Nota Waddenzee)) velja do 1. januarja 2014. Po tem datumu se lahko nabiranje školjk na koncesijskih območjih nadaljuje na podlagi dovoljenja v skladu z Zakonom o ohranjanju narave. Zadevna koncesijska območja so določena v dokumentu o nacionalni politiki na področju nabiranja školjk. V navedenem dokumentu so opredeljena zadevna območja in količine, ki se lahko naberejo na leto. V njem so opisani tudi glavni pogoji, določeni v dovoljenjih.

Ribolov kozic je dovoljen do 1. januarja 2014, po tem datumu pa se lahko izvaja na podlagi dovoljenja v skladu z Zakonom o ohranjanju narave. Tuja plovila za ribolov kozic lahko več informacij pridobijo pri Poklicnem združenju za ribe in ribje proizvode (Produktschap Vis) in/ali Nizozemskem združenju ribičev (Nederlandse Vissersbond) ali pa se poskušajo vključiti v postopke za izdajo dovoljenj v skladu z Zakonom za ohranjanje narave, ki so jih sprožila in upravljala. Podrobnejše informacije lahko zagotovijo tudi pristojni organi. Več informacij je na voljo v splošnejših pojasnilih v tem dokumentu.

Polaganje in vzdrževanje kablov in cevovodov bo še naprej dovoljeno na podlagi dovoljenja v skladu z Zakonom o ohranjanju narave. To velja za začasne projekte, ki povzročajo lokalne motnje morskega dna in jih urejajo nacionalni predpisi za usklajevanje, tj. projekte nacionalnega pomena.

Drug dostop in tranzit plovil sta dovoljena za vsa plovila, vključno z ribiškimi plovili.

Nabiranje školjk, razen nabiranja koritnic, v predelu ob otoku Ameland na območju III je dovoljeno, vendar le, če je to urejeno z dovoljenjem v skladu z Zakonom o ohranjanju narave ali v načrtu za upravljanje. V predelu ob otoku Ameland nabiranje koritnic ni dovoljeno, ker se tam pogosto zadržujejo skupine črnih rac.

Ribolov s pritrjenim orodjem, naprave za zajemanje mladih školjk in sidranje plovil so še naprej dovoljeni, ker povzročajo samo zelo redko in razpršeno prediranje morskega dna.

Člen 5

Skupna površina celotnega območja Natura 2000, ki zajema obalno območje Severnega morja, je približno 1 440 km2. Ta člen ureja ribolov v predelu na obalnem območju Severnega morja, ki ni vključen v območja I, II in III. Skupna površina tega preostalega območja je 672 km2 ali 47 % celotnega območja Natura 2000, ki zajema obalno območje Severnega morja.

Na tem območju so dovoljene vse oblike ribolova, pod pogojem, da je bilo zanje izdano dovoljenje v skladu z Zakonom o ohranjanju narave (če se za to vrsto ribolova zahteva dovoljenje) ali je ta vrsta ribolova vključena v načrt za upravljanje. Z zahtevo za dovoljenje ali vključitev v načrt za upravljanje je mogoče zlasti na območju Natura 2000, ki zajema obalno območje Severnega morja, preprečiti nadaljnje povečevanje obsega ribiških dejavnosti in tako zagotoviti, da se na tem območju dosežejo cilji ohranjanja.

Ribolov z vlečno mrežo s prepletenimi plašilnimi verigami zunaj območij I, II in III in zunaj morebitnih raziskovalnih območij, ki so zunaj teh območij, je dovoljen najpozneje do 1. januarja 2016.

Člen 6

Raziskovalna območja in območja za komercialni ribolov na območju Vlakte van de Raan, razen majhnega dela, ki je določen s tem odlokom, bodo določena leta 2012. Dostop do območja Natura 2000, ki zajema območje Vlakte van de Raan, bo zato omejen od 1. januarja 2013.

Ribolov z vlečno mrežo s prepletenimi plašilnimi verigami zunaj raziskovalnih območij, ki zajemajo območje Vlakte van de Raan, je dovoljen najpozneje do 1. januarja 2016 na podlagi dovoljenja v skladu z Zakonom o ohranjanju narave.

Nabiranje školjk, ribolov s pritrjenim orodjem, naprave za zajemanje mladih školjk in sidranje plovil so dovoljeni zunaj raziskovalnih območij, če je to urejeno z dovoljenjem v skladu z Zakonom o ohranjanju narave ali v načrtu za upravljanje.

Druge oblike komercialnega ribolova so dovoljene samo, če so urejene z dovoljenjem v skladu z Zakonom o ohranjanju narave. Z zahtevo za dovoljenje je mogoče zlasti na območju Natura 2000, ki zajema območje Vlakte van de Raan, preprečiti nadaljnje povečevanje obsega komercialnih ribiških dejavnosti in tako zagotoviti, da se na tem območju dosežejo cilji ohranjanja. Na območju Vlakte van de Raan ni drugih omejitev dostopa.

Člen 7

Ta člen določa, da za zadevno območje velja ureditev, ki se uporablja za okoliška območja, takoj ko so raziskave na teh območjih končane, če se raziskave na raziskovalnih območjih končajo pred 1. januarjem 2016.

To bo objavljeno na spletni strani ministrstva, spletni strani CIRCACB in v Uradnem listu, domače in tuje ribolovne organizacije pa bodo o tem obvestile nizozemske in tuje ribiče ter druge zainteresirane strani.

Člen 8

V skladu z evropsko zakonodajo morajo biti komercialna ribiška plovila opremljena z delujočo sledilno napravo, ki uporablja sistem spremljanja plovil ali, odvisno od vrste plovila, sistem za samodejno prepoznavanje ladij. To velja samo za ribiška plovila, ki morajo biti v skladu z zakonom opremljena s sledilnim sistemom, zato je dodana besedna zveza „kadar je to primerno“. To bo olajšalo izvrševanje sedanjega odloka na področju ribiških plovil.

Izvrševanje je povezano s celotnim sklopom veljavne zakonodaje na področju ohranjanja narave in drugimi ribiškimi predpisi v okviru evropske skupne ribiške politike.

Člen 9

V skladu s členom 20(4) Zakona o ohranjanju narave je iz omejitev dostopa iz tega odloka izvzeta država kot lastnica območja. Cilj je vladi omogočiti, da izvede dela ali naroči njihovo izvedbo, kadar je to nujno potrebno zaradi upravljanja in vzdrževanja, označevanja, spremljanja, reševanja, inšpekcijskih pregledov, nadzora, preiskave in obrambe.

Člen 10

Država se je zaradi pravne varnosti in raziskav, ki jih je treba izvesti, odločila za podaljšanje obdobja veljavnosti teka odloka. Odlok bo veljal do 1. januarja 2016, tj. začetka veljavnosti popolne prepovedi ribolova z vlečno mrežo s prepletenimi plašilnimi verigami, ali krajše obdobje, če bo ta ribolov postopno odpravljen v skladu s členom 8.

Člen 11

Za dostop tujih ribiških plovil je bil vzpostavljen sistem priglasitve, ki omogoča vključitev teh plovil v področje uporabe postopka za pridobitev dovoljenja. Po priglasitvi bodo podatki o plovilu dodani na seznam plovil, ki je priložen dovoljenju. Tako lahko ta plovila izvajajo ribolov v skladu s pogoji iz dovoljenja. Dovoljenje se zahteva za vsa območja Natura 2000 na nizozemskem obalnem območju, tj. obalno območje Severnega morja ter območji Voordelta in Vlakte van de Raan.